Danko, Andrej, predseda NR SR (2016-09-06):
Ďakujem, pán poslanec. Nedá mi krátke vyjadrenie. Chcel by som v mene všetkých poslancov Národnej rady zagratulovať podpredsedníčke Národnej rady k krásnemu a zdravému dieťaťu. Ja som sa vyjadroval spôsobom, kedy som reagoval na skutočný a faktický stav, rešpektujem rozhodnutie podpredsedníčky Národnej rady vzhľadom aj na krásnu udalosť, ktorú má za sebou, že sa chce účastniť procesu rokovania v Národnej rade, nič iné mi neprináleží komentovať. Ďakujem vám. Dávam vám teda (potlesk), dávam teda hlasovať o procedurálnych návrhoch v poradí. Prvý procedurálny návrh predniesla pani poslankyňa Grausová s návrhom, ktorý znie, aby sa plénum Národnej rady Slovenskej republiky pomodlilo Otčenáš. Prosím, prezentujme sa a dávam hlasovať. (Hlasovanie.) Ďakujem. Prítomných 111 poslancov, za 20, proti 26, zdržalo sa 63, nehlasoval 2. Konštatujem, že sme uvedený návrh neschválili. Ďalší procedurálny návrh, pán poslanec Vašečka, návrh poslaneckého klubu OĽANO a SaS, aby bod č. 44, tlač 200, bol stiahnutý z programu rokovania Národnej rady Slovenskej republiky. Prosím, prezentujme sa a hlasujme. (Hlasovanie.) Ďakujem. Prítomných 140 poslancov, za 62, proti 68, zdržalo sa 14, nehlasoval 1. Konštatujem, že sme uvedený návrh pána poslanca Vašečku neschválili. Pristúpime k tretiemu bodu, procedurálnemu návrhu pána poslanca Lipšica, ktorý navrhol bod 84 navrhnúť ako bod č. 1 rokovanie. Jedná sa o vyslovenie nedôvery predsedovi vlády Slovenskej republiky Robertovi Ficovi. A na bod č. 2 navrhol zahrnúť, navrhol bod odvolanie a vyslovenie nedôvery podpredsedovi vlády ministrovi Kaliňákovi. Áno, požadujete dve hlasovania. Teda musím to zopakovať. Prvý návrh pána poslanca Lipšica je bod 84 zaradiť ako bod č. 1, to je bod o vyslovenie nedôvery predsedovi vlády Slovenskej republiky. Prosím prezentujme sa a dávam hlasovať. (Hlasovanie.) Ďakujem. Prítomných 144 poslancov, za 63, proti 74, zdržalo sa 7 poslancov. Konštatujem, že sme uvedený návrh neschválili. Druhý procedurálny návrh pána poslanca Lipšica znie: zaradiť ako bod č. 2 návrh na odvolanie ministra vnútra Roberta Kaliňáka. Prosím, prezentujme sa a hlasujme. (Hlasovanie.) Ďakujem. Prítomných 141 poslancov, za 61, proti 72, zdržali sa 8, nehlasoval, nehlasoval 0. Konštatujem, že sme uvedený návrh neschválili. Ďalší procedurálny návrh predniesol pán poslanec Kotleba, ktorý znie, aby Národná rada a plénum Národnej rady Slovenskej republiky prijalo uznesenie, ktorým odsúdi fyzický útok násilia poslanca Petra Osuského. Dávam hlasovať. Prezentujeme sa. (Hlasovanie.) Ďakujem. Prítomných 118 poslancov, za 22, proti 21, zdržalo sa 66, nehlasovali 9. Konštatujem, že sme uvedený návrh pána poslanca neschválili. Dovoľte mi, aby som na základe toho, že nebol schválený žiaden procedurálny návrh o zmene programu, dal hlasovať o programe schôdze ako celku . Prosím, prezentujme sa a hlasujme. (Hlasovanie.) Prítomných 145 poslancov, za 94, proti 44, zdržalo sa 7 poslanci. Konštatujem, že sme program 9. schôdze Národnej rady schválili. Pani poslankyne, páni poslanci, ešte vás chcem informovať, že dnes budeme hlasovať o sedemnástej hodine, v ďalších rokovacích dňoch budeme o prerokovaných bodoch programu hlasovať vždy o jedenástej a sedemnástej hodine, pokiaľ Národná rada nerozhodne inak. Pani poslankyne, páni poslanci, pristúpime k prvému bodu programu, ktorým je návrh na voľbu poslanca za člena výboru Národnej rady Slovenskej republiky, návrh máte rozdaný ako tlač 231. (Rokovanie o návrhu na voľbu poslanca Národnej rady Slovenskej republiky za člena výboru Národnej rady Slovenskej republiky , tlač 231.) Poslanci, členovia poslaneckého klubu za stranu SMER – sociálna demokracia navrhujú zvoliť poslanca Erika Tomáša za člena výboru pre sociálne veci. Otváram rozpravu o tomto bode programu. Do rozpravy som nedostal žiadnu písomnú prihlášku. Pýtam sa, či sa niekto chce prihlásiť do rozpravy ústne. Ďakujem. Uzatváram možnosť prihlásenia do rozpravy. Pán poslanec Beblavý Miroslav, nech sa páči.